དེ་ལས་རབ་བྱུང་གཉིས་པའི་སྐོར་འདི་ནང་རྒྱ་གར་གྲུབ་ཆེན་དམ་པ་སངས་རྒྱས་ཀྱང་ལྗོངས་འདིའི་ཡུལ་གྲུ་མཐའ་དག་ཞབས་ཀྱིས་བཅགས་ཏེ་འགྲོ་དོན་མཛད་ནས།སྤ་གྲོ་སྟག་ཚང་དུ་བཞུགས་གདན་ཕབ་སྟེ་སྒྲུབ་ཁང་མཛད་ཤུལ་རྡོ་ལ་ཞབས་རྗེས་དང་སྒྲུབ་ཆུ་ཡ་མཚན་ཅན་བཏོན་པར་མཛད་པས།དེར་ད་ལྟའང་ཕ་དམ་པ་ཞེས་མིང་ཐོགས།ཡང་སྤ་གྲོ་སྐྱེར་ཆུའི་བྱང་ངོས་རི་འདབས་སུ་སྒྲུབ་ཁང་མཛད་པས་དམ་ཁང་ཞེས་མིང་ཆགས་ཀྱང་།དེང་སང་སྒྲ་འཕྱུག་སྟེ་དག་ཀོ་དགོན་པ་ཟེར།དེ་བཞིན་མ་གཅིག་ལབ་ཀྱི་སྒྲོན་མ་ཡང་སྟག་ཚང་དུ་བྱོན་ནས་ཞབས་རྗེས་དང་སྒྲུབ་ཆུ་བཏོན་པར་མཛད་པས།དེར་ད་ལྟའང་མ་གཅིག་ཕུག་ཅེས་ཡོངས་སུ་གྲགས།དེ་བཞིན་སྟག་ཚང་ཡང་རྩེ་བྲག་ཏུ་བྱོན་དུས་མཁའ་འགྲོ་མ་འབུམ་འདུས་ཏེ་ཚོགས་ཀྱི་འདུ་བར་སྤྱོད་པས།དེར་འབུམ་བྲག་ཅེས་ཐོགས་ཤིང་ནང་དུ་མཁའ་འགྲོ་འབུམ་གྱི་ཞབས་རྗེས་ཀྱང་ཡོད་པར་བཤད།གཞན་ཡང་ཧད་ཕྱོགས་འབྱུང་གནས་བྲག་ཏུའང་མ་གཅིག་སྒྲབ་གནས་མཛད་དེ་བཞུགས་པར་གྲགས།